《送袁同年殿丞陟通判抚州因还洪井旧居袁在朝数上书言当世事某与袁别十年矣语旧多可悲者留三日乃去》
宋代·刘敞

轻舟何翩翩，斲冰浮清川。问之亦奚乐，岁宴道且邅。

云我大梁客，游说万乘前。画策不见收，故乡复言旋。

薄禄及吾亲，就官若归田。名实两有适，远近谁间然。

忆昔都门别，尔来弥十年。苍苍豫章质，更觉摩青天。

语旧或涕流，举觞愧留连。相从且未果，使我心劳悁。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。